b'\n_START_ARTICLE_\nDanilo Kocjan\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nDanilo je glasbeno kariero za\xc4\x8del kot srednje\xc5\xa1olec, v 60. letih 20. stoletja, z ustanovitvijo za tiste \xc4\x8dase avantgardne  skupine Kameleoni. Kasneje je ustanovil \xc5\xa1e skupine Danilo in Novi kameleoni, Boomerang, Rado & Danilo, Labirint, Prizma, Bazar in Halo._NEWLINE_Pravi Kocjan\xc4\x8di\xc4\x8dev skladateljski talent se je pokazal pri skupini Prizma, s katero je na besedila Draga Misleja-Mefa nanizal kup uspe\xc5\xa1nic (\xc2\xbbPogum\xc2\xab,\xc2\xa0\xc2\xbbDobrodo\xc5\xa1li\xc2\xab,\xc2\xa0\xc2\xbbSenca\xc2\xab,\xc2\xa0\xc2\xbbTa mo\xc5\xa1ka\xc2\xab\xc2\xa0itd.), zmagoval na festivalih in posnel tri LP plo\xc5\xa1\xc4\x8de ter nekaj singl plo\xc5\xa1\xc4\x8d. Kot nadaljevanje Prizminega obdobja je s skupino Bazar nanizal najve\xc4\x8d uspe\xc5\xa1nic (\xc2\xbbTina\xc2\xab,\xc2\xa0\xc2\xbbPortoro\xc5\xbe 1905\xc2\xab,\xc2\xa0\xc2\xbbDober dan\xc2\xab,\xc2\xa0\xc2\xbbPoi\xc5\xa1\xc4\x8di me\xc2\xab,\xc2\xa0\xc2\xbbAmerika\xc2\xab\xc2\xa0itd.), ki so do\xc5\xbeivele vrsto priredb raznih izvajalcev._NEWLINE_Nadaljeval je s skupino Halo, ki je postala razpoznavna z uspe\xc5\xa1nico\xc2\xa0\xc2\xbbAnita ni nikoli ...\xc2\xab. Za\xc4\x8del je pisati skladbe tudi za druge izvajalce zabavne glasbe (Tinkara Kova\xc4\x8d, Polona, Lara Baruca, Monika Pu\xc4\x8delj, Aleksandra \xc4\x8cermelj itd.), ki so svojo kariero za\xc4\x8deli in postali znani z Danilovo pomo\xc4\x8djo. _NEWLINE_Kasneje je izdal samostojna albuma Vse moje ljubezni in Danilo & Friends, na katerih so zbrane njegove uspe\xc5\xa1nice iz razli\xc4\x8dnih glasbenih obdobij, v novih preoblekah in z razli\xc4\x8dnimi vokalnimi solisti. 2005 je izdal plo\xc5\xa1\xc4\x8do Danilo poje Kocjan\xc4\x8di\xc4\x8da, na kateri je prvi\xc4\x8d vse glavne vokale odpel sam. _NEWLINE_S skupino Danilo Kocjan\xc4\x8di\xc4\x8d & Friends, ki je delovala od leta 2011 pa do njegove smrti, so se Danilo in ekipa vrnili k avtorskim koncertom in k bolj rockerskim priredbam Danilovih najve\xc4\x8djih uspe\xc5\xa1nic iz vseh obdobij. V skupini, v kateri je Danilo igral kitaro in odpel del repertoarja, so igrali  \xc5\xa1e Ladi Mlja\xc4\x8d (pevec ter bobnar skupine Prizma), Matja\xc5\xbe \xc5\xa0vagelj (Kalamari, Slavko Ivan\xc4\x8di\xc4\x8d itd.) in poleg Primorcev tudi Koro\xc5\xa1ec Matja\xc5\xbe Ster\xc5\xbee (Wellblott, Tinkara Kova\xc4\x8d itd.)._NEWLINE_Njegove skladbe so dobivala nagrade na festivalih, kot so Melodije morja in sonca (Danilo je tam zmagal kar \xc5\xa1estkrat) in Pop delavnica.  Med drugimi nagradami je leta 2012 je prejel posebno priznanje "Poklon za zasluge na glasbenem podro\xc4\x8dju" na festivalu Rock Oto\xc4\x8dec._NEWLINE_Zadnji\xc4\x8d je nastopil s skupino 17. novembra 2012 v \xc5\xa0portni dvorani Skala v Pivki na koncertu ob 20-letnici skupine Ana Pupedan. 3. februarja 2013 je po nekajmese\xc4\x8dni bolezni umrl zaradi raka na limfnih \xc5\xbelezah._NEWLINE_Eden njegovih sinov je did\xc5\xbeej in producent Tine Kocjan\xc4\x8di\xc4\x8d bolj znan pod imenom Valentino Kanzyani.'